CELEX: 32021R0517
Language: lv
Date: 2021-02-11 00:00:00
Title: Komisijas Deleģētā regula (ES) 2021/517 (2021. gada 11. februāris), ar ko attiecībā uz Vienotās noregulējuma valdes administratīvo izdevumu segšanai paredzēto iemaksu veikšanas kārtību groza Deleģēto regulu (ES) 2017/2361

25.3.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 104/30
               
            
         KOMISIJAS DELEĢĒTĀ REGULA (ES) 2021/517
         (2021. gada 11. februāris),
         ar ko attiecībā uz Vienotās noregulējuma valdes administratīvo izdevumu segšanai paredzēto iemaksu veikšanas kārtību groza Deleģēto regulu (ES) 2017/2361
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 806/2014 (2014. gada 15. jūlijs), ar ko izveido vienādus noteikumus un vienotu procedūru kredītiestāžu un noteiktu ieguldījumu brokeru sabiedrību noregulējumam, izmantojot vienotu noregulējuma mehānismu un vienotu noregulējuma fondu, un groza Regulu (ES) Nr. 1093/2010 (1), un jo īpaši tās 65. panta 5. punktu,
         tā kā:
         
                     (1)
                  
                  
                     Aprēķinot individuālās ikgadējās iemaksas, kas minētas Komisijas Deleģētajā regulā (ES) 2017/2361 (2), Vienotā noregulējuma valde (“Valde”) jo īpaši paļaujas uz datiem par kopējiem aktīviem un kopējiem riska darījumiem, ko Eiropas Centrālā banka (ECB) ievāc no vienībām, uz kurām attiecas vienotais noregulējuma mehānisms, lai aprēķinātu Eiropas Centrālās bankas Regulā (ES) Nr. 1163/2014 (3) minētās uzraudzības maksas. Šajā nolūkā un saskaņā ar Deleģētās regulas (ES) 2017/2361 6. pantu ECB katru gadu nosūta Valdei tos datus par katru iemaksu veicēju, ko ECB ievākusi attiecīgajā gadā. Minētie dati jānosūta piecu darbdienu laikā pēc ECB uzraudzības maksas paziņojumu izdošanas un jebkurā gadījumā ne vēlāk kā tā gada 31. decembrī, par kuru ir izdoti uzraudzības maksas paziņojumi.
                  
               
                     (2)
                  
                  
                     Regula (ES) Nr. 1163/2014 ir grozīta ar Eiropas Centrālās bankas Regulu (ES) 2019/2155 (4), lai cita starpā mainītu sistēmu, saskaņā ar kuru ECB ievāc datus uzraudzības maksu noteikšanai. Pirms minētā grozījuma Regulā (ES) Nr. 1163/2014 bija paredzēts ikgadējo uzraudzības maksu avansa maksājums ECB. Pēc grozījuma veikšanas Regulā (ES) Nr. 1163/2014 ir paredzēts, ka uzraudzības maksas iekasē tikai pēc attiecīgā uzraudzības maksas perioda beigām, tiklīdz ir noteikti faktiskie gada izdevumi, un noteikts, ka ECB katru gadu sešu mēnešu laikā pēc nākamā uzraudzības maksas perioda sākuma katram maksājuma veicējam izdod uzraudzības maksas paziņojumu.
                  
               
                     (3)
                  
                  
                     Tā kā ECB tagad piesaista uzraudzības maksas tikai pēc Valdes finanšu gada sākuma, tā tikai pēc tam var nosūtīt Valdei jaunākos datus. Rezultātā termiņi, kas Deleģētajā regulā (ES) 2017/2361 noteikti ECB datu nosūtīšanai Valdei, vairs neļauj Valdei aprēķināt un iepriekš piesaistīt individuālās ikgadējās iemaksas, kas jāveic par attiecīgo finanšu gadu. Lai saglabātu saskaņotību starp Valdes sistēmu iemaksu iepriekšējai iekasēšanai un ECB jauno režīmu un Valde varētu turpināt aprēķināt un iepriekš piesaistīt ikgadējās iemaksas, ir jāgroza datu nosūtīšanas un iemaksas paziņojumu izdošanas termiņi saskaņā ar Deleģēto regulu (ES) 2017/2361. Tā kā termiņš, līdz kuram ECB var izrakstīt rēķinus par uzraudzības maksām, ir katra gada jūnija beigās, Valdei vajadzētu būt tiesīgai piesaistīt avansa maksājumus par iemaksām, lai segtu izdevumus tajā finanšu gada daļā, kas ir pirms minētās dienas. Lai mazinātu administratīvo slogu attiecīgajām vienībām, grupām un Valdei, maksājumi būtu jāpiesaista tikai no vienībām un grupām, kas ir Valdes tiešā atbildībā.
                  
               
                     (4)
                  
                  
                     Deleģētās regulas (ES) 2017/2361 piemērošanā gūtā pieredze liecina, ka ir svarīgi, lai administratīvo iemaksu ikgadējā aprēķinā laikus tiktu atspoguļotas izmaiņas to vienību grupas sastāvā, uz kurām attiecas Regulas (ES) Nr. 806/2014 2. panta darbības joma un kurām tādēļ jāpiedalās Valdes administratīvo izdevumu segšanā. Tāpēc Valdei būtu jāizmanto jaunākā informācija par minēto vienību grupas sastāvu. Tāpēc ECB, valstu noregulējuma iestādēm un valstu kompetentajām iestādēm ar visu attiecīgo informāciju būtu jāpalīdz Valdei novērtēt, vai vienībai ir pienākums piedalīties Valdes administratīvo izdevumu segšanā. Turklāt ir jāprecizē, kādā veidā Valdei jāizskata gadījumi, kad ieraksti to vienību grupā, kurām ir pienākums piedalīties Valdes administratīvo izdevumu segšanā, notiek tādā gada laikā, kad ECB vairs nenosaka atbilstošos datus.
                  
               
                     (5)
                  
                  
                     Operacionālu iemeslu dēļ Valdei ir vajadzīgs skaidrs termiņš, lai noteiktu to vienību grupas sastāvu, kuras attiecīgajā gadā iekļauj ikgadējo iemaksu aprēķinā. Valdei minētais aprēķins būtu jāpārskata nākamajā gadā, lai iekļautu visas izmaiņas, kas varētu būt notikušas pēc minētā termiņa beigām.
                  
               
                     (6)
                  
                  
                     ECB pāreja no ex ante maksas noteikšanas sistēmas uz ex post maksas noteikšanas sistēmu ir radījusi nepilnības ECB datu nosūtīšanā Valdei par laikposmu no 2019. gada decembra līdz 2021. gada jūnijam. Lai nodrošinātu, ka Valde ar datiem, kas tai ir pieejami 2021. gada sākumā, var piesaistīt līdzekļus savu minētā gada administratīvo izdevumu segšanai, 2021. finanšu gadam ir vajadzīga pārejas kārtība. Tomēr, lai atspoguļotu iemaksas veicošo vienību stāvokli tuvāk 2021. finanšu gadam, Valdei minētās iemaksas 2022. gadā būtu jāpārrēķina, pamatojoties uz jaunākajiem datiem, kas tai pa šo laiku būs kļuvuši pieejami. Starpība starp individuālās ikgadējās iemaksas summu, kas maksājama par 2021. finanšu gadu, kura pārrēķināta 2022. gadā, un minētās iemaksas summu, kas aprēķināta 2021. gadā, būtu attiecīgi jāpieskaita vai jāatskaita no individuālās ikgadējās iemaksas summas, kas maksājama par 2022. finanšu gadu.
                  
               
                     (7)
                  
                  
                     Tā kā Valdei ir jāpiemēro pārejas kārtība, lai pēc iespējas drīz pēc gada sākuma piesaistītu iemaksas administratīvajiem izdevumiem 2021. finanšu gadā, šai regulai būtu jāstājas spēkā nākamajā dienā pēc tās publicēšanas. Šāda agrīna stāšanās spēkā neietekmē vienības, uz kurām attiecas iemaksas, jo vispārīgais noteikums, ka Valde var izmantot jaunākos pieejamos datus iemaksu aprēķināšanai, ja ECB nav laikus sniegusi Valdei jaunākos datus, jau ir noteikts Deleģētās regulas (ES) 2017/2361 6. panta 7. punktā. Tādēļ attiecīgo vienību sagatavošanās nav nepieciešama.
                  
               
                     (8)
                  
                  
                     Tādēļ būtu attiecīgi jāgroza Deleģētā regula (ES) 2017/2361,
                  
               IR PIEŅĒMUSI ŠO REGULU.
         
            1. pants
            Deleģēto regulu (ES) 2017/2361 groza šādi:
            
                        1)
                     
                     
                        iekļauj šādu 4.a pantu:
                        
                           “4.a pants
                           Individuālo ikgadējo iemaksu avansa maksājumi
                           
                              1.   Katrā finanšu gadā pirms datu saņemšanas saskaņā ar 6. panta 1. punktu Valde no 4. panta 1. punkta a) apakšpunktā minētajām vienībām un grupām attiecīgajam finanšu gadam var piesaistīt individuālo ikgadējo iemaksu avansa maksājumus par summu līdz 75 % no 3. panta 1. punktā minētās ikgadējo iemaksu summas. Katras vienības vai grupas avansa maksājumu aprēķina proporcionāli individuālajām ikgadējām iemaksām, kas aprēķinātas šādai vienībai vai grupai iepriekšējā finanšu gadā.
                           
                           
                              2.   Valde atskaita avansa maksājumu no vienības vai grupas individuālās ikgadējās iemaksas par attiecīgo finanšu gadu.”;
                           
                        
                     
                  
                        2)
                     
                     
                        regulas 6. pantu groza šādi:
                        
                                    a)
                                 
                                 
                                    panta 1. punktu aizstāj ar šādu:
                                    
                                       “1.   ECB ik gadu piecu darbdienu laikā no dienas, kad saskaņā ar Regulas (ES) Nr. 1163/2014 12. panta 1. punktu ECB izdevusi uzraudzības maksas paziņojumus, un jebkurā gadījumā ne vēlāk kā tā gada 7. jūlijā, par kuru tiek izdoti uzraudzības maksas paziņojumi, Valdei par katru iemaksu veicēju nodrošina datus, ko ECB minētajā gadā izmantojusi uzraudzības maksu noteikšanai saskaņā ar Regulu (ES) Nr. 1163/2014.”;
                                    
                                 
                              
                                    b)
                                 
                                 
                                    iekļauj šādu 2.a punktu:
                                    
                                       “2.a   Ja iemaksu veicējs veic uzņēmējdarbību konkrētā finanšu gadā un nav uzraudzītā vienība vai uzraudzītā grupa, kā minēts Regulas (ES) Nr. 1163/2014 10. panta 3. punkta bc) apakšpunktā, individuālās ikgadējās iemaksas, kas iemaksu veicējam jāveic par minēto finanšu gadu un nākamo finanšu gadu, aprēķina, maksu noteicošos faktorus nosakot nulles apmērā. Trešajā finanšu gadā, par kuru šādam iemaksu veicējam ir jāveic individuāla ikgadēja iemaksa, administratīvo individuālo ikgadējo iemaksu, kas jāveic par diviem iepriekšējiem finanšu gadiem, pārrēķina, pamatojoties uz maksu noteicošajiem faktoriem, kas izmantoti attiecīgajam finanšu gadam, un attiecīgi samaksā starpību.”;
                                    
                                 
                              
                                    c)
                                 
                                 
                                    panta 4. punktu aizstāj ar šādu:
                                    
                                       “4.   Ja Valdei šīs regulas nolūkā ir jānosaka, vai kāda vienība pieder pie grupas, kas ir nominējusi noteiktu iemaksu veicēju, vai jāpārbauda, vai vienības pienākums ir piedalīties Valdes administratīvo izdevumu segšanā, ECB, valstu noregulējuma iestādes un valstu kompetentās iestādes palīdz Valdei ar visu attiecīgo informāciju.”;
                                    
                                 
                              
                                    d)
                                 
                                 
                                    panta 6. punktu aizstāj ar šādu:
                                    
                                       “6.   Lai aprēķinātu individuālās ikgadējās iemaksas, kas jāveic konkrētā finanšu gadā, Valde izmanto datus, ko ECB saskaņā ar Regulu (ES) Nr. 1163/2014 ir izmantojusi minētajā gadā, lai noteiktu uzraudzības maksas par iepriekšējo gadu, un kas Valdei nodrošināti saskaņā ar šo pantu.”;
                                    
                                 
                              
                  
                        3)
                     
                     
                        regulas 7. pantu groza šādi:
                        
                                    a)
                                 
                                 
                                    iekļauj šādu 4.a punktu:
                                    
                                       “4.a   Lai aprēķinātu individuālās ikgadējās iemaksas, kas jāveic par konkrēto finanšu gadu, Valde nākamajā finanšu gadā ņem vērā visas 1., 2. un 3. punktā minētās izmaiņas, kas rodas no minētā gada 1. janvāra.”;
                                    
                                 
                              
                                    b)
                                 
                                 
                                    panta 6. punktu aizstāj ar šādu:
                                    
                                       “6.   Izņemot 6. panta 2.a punktā paredzēto, to vienību vai grupu individuālās ikgadējās iemaksas, kuras nav skārušas šā panta 1., 2. vai 3. punktā minētās izmaiņas, nekoriģē.”;
                                    
                                 
                              
                  
                        4)
                     
                     
                        regulas 8. panta 3. līdz 8. punktu aizstāj ar šādiem:
                        
                           “3.   Iemaksas paziņojumā norāda individuālās ikgadējās iemaksas summu vai 4.a pantā minēto avansa maksājumu un ikgadējās iemaksas vai avansa maksājuma veikšanas veidu. Iemaksas paziņojumā sniedz pienācīgu pamatojumu attiecībā uz individuālās iemaksas lēmuma vai avansa maksājuma lēmuma faktiskajiem un juridiskajiem aspektiem.
                        
                        
                           4.   Jebkādu citu saziņu saistībā ar individuālo ikgadējo iemaksu, tostarp izlīdzināšanas lēmumus, kas pieņemti saskaņā ar 10. panta 8. punktu, un attiecīgā gadījumā saistībā ar avansa maksājumu, Valde adresē iemaksu veicējam.
                        
                        
                           5.   Individuālo ikgadējo iemaksu vai avansa maksājumu veic euro.
                        
                        
                           6.   Iemaksu veicējs individuālās ikgadējās iemaksas vai avansa maksājuma summu samaksā 35 kalendāro dienu laikā no iemaksas paziņojuma izdošanas. Iemaksu veicējs ievēro prasības, kas iemaksas paziņojumā noteiktas attiecībā uz individuālās ikgadējās iemaksas vai avansa maksājuma veikšanu. Samaksas datums ir datums, kurā kreditēts Valdes konts.
                        
                        
                           7.   Individuālo ikgadējo iemaksu un attiecīgā gadījumā avansa maksājumu, kas jāveic Regulas (ES) Nr. 806/2014 2. pantā minētajām vienībām, kuras pieder pie vienas un tās pašas grupas, iekasē no minētās grupas iemaksu veicēja.
                        
                        
                           8.   Neskarot citus Valdei pieejamos tiesiskās aizsardzības līdzekļus, gadījumā, ja maksājums ir daļējs vai nav veikts vai ja nav ievēroti iemaksas paziņojumā norādītie nosacījumi, nesamaksātajai individuālās ikgadējās iemaksas un attiecīgā gadījumā avansa maksājuma summai par katru dienu, kas pagājusi kopš maksājuma termiņa, piemēro procentus pēc procentu likmes, kas ir ECB galvenajām refinansēšanas operācijām piemērotā likme plus astoņi procentpunkti.”;
                        
                     
                  
                        5)
                     
                     
                        regulas 9. pantu groza šādi:
                        
                                    a)
                                 
                                 
                                    panta 1. punktu aizstāj ar šādu:
                                    
                                       “1.   Tās individuālās ikgadējās iemaksas un avansa maksājumus, kuriem iestājies termiņš, un kavējuma procentus saskaņā ar 8. panta 8. punktu piedzen.”;
                                    
                                 
                              
                  
                        6)
                     
                     
                        iekļauj šādu 14.a pantu:
                        
                           “14.a pants
                           Pārejas kārtība 2021. finanšu gadam
                           Par 2021. finanšu gadu veicamās individuālās ikgadējās iemaksas Valde 2021. gadā aprēķina, pamatojoties uz datiem, ko ECB sniegusi Valdei 2019. gadā, un jebkādiem turpmākiem to atjauninājumiem saskaņā ar 6. pantu. Par 2021. finanšu gadu veicamās individuālās ikgadējās iemaksas Valde 2022. gadā pārrēķina, pamatojoties uz datiem, ko ECB sniegusi Valdei 2021. gadā saskaņā ar 6. pantu. Starpību starp summu, kas sākotnēji aprēķināta par 2021. finanšu gadu, un pārrēķināto summu samaksā, aprēķinot par 2022. finanšu gadu veicamās individuālās gada iemaksas.”
                        
                     
                  
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 11. februārī
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 225, 30.7.2014., 1. lpp.
         
         
            (2)  Komisijas Deleģētā regula (ES) 2017/2361 (2017. gada 14. septembris) par Vienotās noregulējuma valdes administratīvo izdevumu segšanai paredzēto iemaksu galīgo sistēmu (OV L 337, 19.12.2017., 6. lpp.).
         
            (3)  Eiropas Centrālās bankas Regula (ES) Nr. 1163/2014 (2014. gada 22. oktobris) par uzraudzības maksām (ECB/2014/41) (OV L 311, 31.10.2014., 23. lpp.).
         
            (4)  Eiropas Centrālās bankas Regula (ES) 2019/2155 (2019. gada 5. decembris), ar ko groza Regulu (ES) Nr. 1163/2014 par uzraudzības maksām (ECB/2019/37) (OV L 327, 17.12.2019., 70. lpp.).